 Sannadkii 1982-kii laba sanno ka dib dagaalka labada dal markii uu bilawday ayaa Saddam Xuseen wuxuu dejiyey nidaam kale oo uu ku doonaayey in dagaalka labada dal ku joogsado, Iran laftigeedu waxay qabtay dareen ah in ay faraha la gashay dagaal qadhaadh oo aan maskaxdooda weligood ka bixi doonin, kaasi oo labada dhinacba ay gaysteen foolxomooyin dagaal, intii uu dagaalka labada dal socday Ciidamada Ciraaq waxay u adeegsadeen ciidamada Iraniyiinta iyo weliba Kurdiyiintii kacdoonka wadday Hubka khatarta ah ee Kimikalka Chemical Weapons, Bishii March 16-keedii sannadkii 1988-kii Ciidamada Ciraaq oo doonaayey inay tirtiraan ama dhulka dhigaan Shacabka Kurdiyiinta oo kacdoon sameeyey ayaa waxaa iskaga horyimid kumanaan qof oo mudaharaadayey magaalada Halabja iyo ciidamada waddanka Ciraaq, dabadeed Ciidamada Ciraaq waxay u adeegsadeen Maadooyin ka samaysan sunta kimikalka ah iyo weliba sun ka samaysan kuwa neerfaha bini-aadmiga waxyeeleeya Chemical and nerve danger poisons waxaana halkaasi ku naf waayey dad tiradooda lagu qiyaasay shan kun 5000 oo qof oo kurdiyiin ahaa oo iskugu jiray maati, caruur iyo dad aan waxba galabsan, inkasta oo dhimashada dadkaasi la sheego mararka qaarkood in la buun buuniyey sidoo kalana la sheego in suntan ay ku dhinteen aan la garan Karin meel ay ka timid iyadoo wakhtigaasi dagaal culusi u dhexeeyey labada dal ee Ciraaq iyo Iran. 